PE-tiener sterf ná gebou op hom intuimelArgieffoto ŉ Tiener se poging om bakstene bymekaar te maak om vir ekstra inkomste te verkoop het Woensdag tragies geëindig toe die vervalle gebou waarin hy was in duie gestort en hom vergruis het. Ronaldo Bergess (14) is dood nadat die plafon en ondersteuningsmure van die vervalle gebou op die hoek van Highfieldweg en Matinisistraat in Korsten, Port Elizabeth omstreeks 12:00 ineengestort het. Daar was aanvanklik vermoed dat meer kinders in die puin vasgekeer was, maar ná ŉ drie uur lange reddingspoging is slegs Bergess se liggaam opgespoor. Die brandweer het die reddingspoging beheer en ŉ stootskraper en mobiele hyskraan is onder meer ingespan om by sy liggaam uit te kom.